b'\n_START_ARTICLE_\nLantanas\n_START_SECTION_\nSavyb\xc4\x97s\n_START_PARAGRAPH_\nLantanas aktyvus metalas, ore greitai pasidengia hidroksido pl\xc4\x97vele, o smulkios dalel\xc4\x97s ore pa\xc4\x8dios u\xc5\xbesiliepsnoja. Reaguodamas su deguonimi sudaro lantano oksid\xc4\x85 (La\xe2\x82\x82O\xe2\x82\x83), su azotu \xe2\x80\x93 lantano nitrid\xc4\x85 (LaN), be to, reaguoja su daugeliu kit\xc5\xb3 nemetal\xc5\xb3 ir sudaro sunkiai lyd\xc5\xbeius metali\xc5\xa1kus junginius. Reaguoja su vandeniu ir net kambario temperat\xc5\xabroje j\xc4\xaf skaido sudarydamas lantano hidroksid\xc4\x85 (La(OH)\xe2\x82\x83). Taip pat labai lengvai reaguoja su r\xc5\xabg\xc5\xa1timis. Lydomas su kitais metalais sudaro metali\xc5\xa1kus junginius bei lydinius. Nedidel\xc4\x97s lantano priemai\xc5\xa1os labai pagerina lydini\xc5\xb3 mechanines ir antikorozines savybes.\n_START_SECTION_\nPanaudojimas\n_START_PARAGRAPH_\nLantanas naudojamas auk\xc5\xa1tos \xc4\xaftampos elektroduose, auk\xc5\xa1tos kokyb\xc4\x97s metalo europio gamyboje, brangi\xc5\xb3 \xc5\xbei\xc5\xabron\xc5\xb3, foto/video kamer\xc5\xb3 objektyv\xc5\xb3 gamyboje, nes stiklui suteikia labai geras refrakcines (spinduli\xc5\xb3 l\xc5\xab\xc5\xbeimo) savybes._NEWLINE_Radioaktyvus lantano izotopas naudojamas liuminescencini\xc5\xb3 lemp\xc5\xb3 paleidikliuose kaip pagalbin\xc4\x97 priemon\xc4\x97 pradinei duj\xc5\xb3 jonizacijai ir duj\xc5\xb3 sug\xc4\x97rimui (geteris).\n_START_SECTION_\nIstorija\n_START_PARAGRAPH_\n\xc5\xa0\xc4\xaf chemin\xc4\xaf element\xc4\x85 1839 m. atrado \xc5\xa1ved\xc5\xb3 chemikas Carl Mosander.\n_START_SECTION_\nPavadinimo kilm\xc4\x97\n_START_PARAGRAPH_\nLantanas ilg\xc4\x85 laik\xc4\x85 buvo ne\xc5\xbeinomas, kadangi tyrin\xc4\x97tas tik ceroksido junginiuose. Pana\xc5\xa1iai kaip ir kriptonas, jis gavo pavadinim\xc4\x85 d\xc4\x97l savo "slaptumo" (gr. lanthanein - b\xc5\xabti pasl\xc4\x97ptam).'